3. การประกอบธุรกิจของแต่ละสายผลิตภัณฑ์

 ลักษณะของผลิตภัณฑ์และการบริการ

บริษัทดำเนินธุรกิจเป็นผู้จัดจำหน่าย (Distributor)
และให้เช่าเครื่องใช้สำนักงานอิเลคทรอนิกส์นั่นคือ เครื่องถ่ายเอกสารยี่ห้อโคนิก้ามินอลต้า
และบริษัทยังเป็นตัวแทนจำหน่าย (Dealer) ของเครื่องพิมพ์สำเนาอัตโนมัติยี่ห้อ Risograph
และตู้ชุมสายโทรศัพท์ (PABX) ยี่ห้อ NEC
โดยโครงสร้างรายได้หลักมาจากการขายเครื่องถ่ายเอกสาร วัสดุสิ้นเปลือง และอะไหล่
และการให้เช่าเครื่องถ่ายเอกสารซึ่งสร้างรายได้ให้กับบริษัทกว่าร้อยละ 85 นอกจากนี้
บริษัทยังมีรายได้จากการซ่อมบำรุงเครื่องเก่า

ปัจจุบันเทคโนโลยีด้านเครือข่าย (Computer Network Integration)
ได้รับความนิยมมากขึ้นส่งผลให้เครื่องถ่ายเอกสารมีการเปลี่ยนแปลงเทคโนโลยี
เพื่อรองรับระบบฟังก์ชั่นพริ้นเตอร์ที่ใช้บนระบบเครือข่าย (Network Printer) โดยมี
การเปลี่ยนโฉมจากระบบ Analogue เป็น Digital
เครื่องถ่ายเอกสารปัจจุบันไม่เป็นเฉพาะแต่เครื่องถ่ายเอกสาร
หากแต่เป็นเครื่องที่มีการทำงานหลากหลาย (Multi Functions) เช่น ถ่ายเอกสาร (Copy)
พิมพ์เอกสาร (Printing) สแกน (Scanner) โทรสาร (Fax Communication )
การเข้าสู่ระบบ Digital
ของเครื่องถ่ายเอกสารทำให้ศักยภาพของเครื่องถ่ายเอกสารเป็นทั้งเครื่องรับและส่งเอกสาร
(Input/Output Devices) โดยมีโครงสร้าง Broadband มารองรับในอนาคต
การเปลี่ยนแปลงดังกล่าว จะส่งผลกระทบโดยตรงต่ออุตสาหกรรมเครื่องถ่ายเอกสาร
ทำให้ผู้ผลิตเครื่องถ่ายเอกสารพัฒนาศักยภาพของเครื่องถ่ายเอกสารให้สูงขึ้น
ซึ่งแสดงถึงการปรับตัวและเปลี่ยนรูปแบบของเครื่องถ่ายเอกสารไปสู่เครื่องมัลติฟังก์ชั่นแบบเครือข่ายได้
ก่อนอุตสาหกรรมอุปกรณ์สำนักงานด้านเอกสารอื่นๆ ดังนั้น
บริษัทจึงเล็งเห็นช่องทางในการสร้างรายได้เพิ่มขึ้น
จากการเพิ่มความหลากหลายของผลิตภัณฑ์ทางด้านดิจิตอล (Digital)
ซึ่งปัจจุบันบริษัทมีรายได้จากการขายและให้เช่าเครื่องระบบ Digital ประมาณร้อยละ 80
และจากระบบ Analogue ร้อยละ 20

บริษัทได้มุ่งเน้นถึงคุณภาพของผลิตภัณฑ์เป็นหลักสำคัญ โดยได้พัฒนากระบวนการ
ขั้นตอนและการให้บริการและตรวจสอบคุณภาพ (Total Quality Management) อย่างต่อเนื่อง
เพื่อให้มั่นใจว่าผลิตภัณฑ์ทุกชั้นที่จะส่งถึงมือลูกค้ามีความพร้อมสมบูรณ์ทั้งประสิทธิภาพและคุณภาพ

ปัจจุบันบริษัทได้สาขาและศูนย์บริการในกรุงเทพมหานครและต่างจังหวัด ดังนี้

สำนักงานใหญ่ : เลขที่ 33 ซอยรามคำแหง 22 (จิตตรานุเคราะห์) แขวงหัวหมาก เขตบางกะปิ

กรุงเทพมหานคร 10240 โทรศัพท์ 0-2718-8000 โทรสาร 0-2318-0574

กรุงเทพมหานครและปริมณฑล

: สาขารามคำแหง , สาขาสาทร , สาขาบางนา , สาขาบางเขน

ภูมิภาค

  : สาขาเชียงใหม่ , สาขาศรีราชา , สาขาขอนแก่น , สาขาสุราษฎร์ธานี , สาขาหาดใหญ่

  , สาขาภูเก็ต , สาขาพิษณุโลก

ตัวแทนจำหน่าย (Dealers)

: มีจำนวน 35 รายทั่วประเทศ

 สภาวะอุตสาหกรรมและการแข่งขัน

-   การแข่งขันระหว่างอุตสาหกรรม

ธุรกิจเครื่องถ่ายเอกสารได้มีการพัฒนาอย่างต่อเนื่องจากเทคโนโลยีระบบอะนาล็อก
เข้าสู่ระบบดิจิตอล ซึ่งนำไปสู่การขยายตัวทางการตลาด
เทคโนโลยีดิจิตอลส่งผลทำให้สามารถตอบสนองความต้องการของลูกค้าได้มากขึ้น
และยังนำไปสู่การรวมฟังก์ชั่นของอุปกรณ์สำนักงานอื่นๆ ไว้ในเครื่องถ่ายเอกสารเครื่องเดียว
เครื่องถ่ายเอกสารในปัจจุบันจึงไม่ได้ถูกใช้งานเฉพาะในการถ่ายเอกสารเท่านั้น
แต่ยังเป็นเครื่องพริ้นเตอร์ระบบดิจิตอล เครื่องโทรสาร และเครื่องสแกนเนอร์ได้อีกด้วย
เป็นการเพิ่มประสิทธิภาพการทำงานของเครื่องให้สามารถตอบสนองความต้องการของลูกค้า
ในสำนักงานต่าง ๆ ที่มีงานเอกสารเพิ่มขึ้นตลอดเวลา
นอกจากนี้อุตสาหกรรมเครื่องถ่ายเอกสารได้มีการพัฒนาเทคโนโลยีด้านเครือข่าย (Computer
Network Integration) ตัวอย่างเช่น ระบบฟังก์ชั่นพริ้นเตอร์บนเครือข่าย (Network
Printer) เพื่อให้สอดรับกับการใช้งานระบบเครือข่ายต่าง ๆ ที่ได้รับความนิยมมากขึ้น
ศักยภาพของเครื่องถ่ายเอกสารที่พัฒนาสูงขึ้นนี้แสดงถึง
การปรับตัวและเปลี่ยนรูปแบบของเครื่องถ่ายเอกสารไปสู่เครื่องมัลติฟังก์ชั่นแบบเครือข่ายได้ก่อน
อุตสาหกรรมอุปกรณ์สำนักงานด้านเอกสารอื่นๆ
ซึ่งจะเป็นโอกาสที่ดีในการขยายตัวเข้าไปสู่ตลาดพริ้นเตอร์ แฟกซ์ และสแกนเนอร์ต่อไปในอนาคต

-   การแข่งขันภายในอุตสาหกรรม

การแข่งขันทั้งในส่วนของตลาดขายและเช่าซื้อ (Outright Sell Segment) และตลาดเช่า
(Rent Segment) ยังคงเน้นการใช้กิจกรรมส่งเสริมการขายเป็นเครื่องมือสำคัญ
โดยเฉพาะราคาและข้อเสนอ ขณะเดียวกันลูกค้าก็ได้ให้ความสนใจ
และยอมรับประสิทธิภาพของเครื่องถ่ายเอกสารดิจิตอลมัลติฟังก์ชั่นมากยิ่งขึ้น
ทำให้มีการขยายตัวในส่วนนี้อย่างรวดเร็ว
ทางบริษัทได้มุ่งทำตลาดเครื่องถ่ายเอกสารดิจิตอลมัลติฟังก์ชั่นในระดับตลาดขนาดกลางถึงขนาดใหญ่
โดยเน้นเจาะกลุ่มลูกค้าที่เน้นคุณภาพของผลิตภัณฑ์และการบริการเป็นหลัก ซึ่งมี ซีร็อกซ์ แคนนอน
ริโก้ และชาร์ปเป็นคู่แข่งหลักที่สำคัญ แต่ทั้งนี้การแข่งขันยังอยู่ในวงจำกัด
เพราะไม่มีคู่แข่งรายใหม่เกิดขึ้น

 กลยุทธ์การตลาด

เพื่อให้บรรลุเป้าหมายข้างต้นบริษัทมีแผนในการขยายช่องทาง โดยทำการแต่งตั้งสาขา และ

แต่งตั้งผู้แทนจำหน่าย (Dealers) ให้มากขึ้น ซึ่ง ณ ปัจจุบัน บริษัทมีผู้แทนจำหน่ายทั้งหมด 35
รายทั่วประเทศและมีสาขาของบริษัทเองจำนวน 9 สาขา แบ่งออกเป็นสาขาในกรุงเทพ 4
สาขาและสาขาต่างจังหวัด 5 สาขา โดยรายได้จากการขายประมาณร้อยละ 32.4
ของรายได้ทั้งหมดในงวด 9 เดือนแรกของปี 2548 เป็นรายได้จากการขายผ่านผู้แทนจำหน่าย
เพื่อรองรับสินค้าใหม่และความต้องการที่มากขึ้น ทั้งนี้ กลยุทธการตลาดเพื่อรองรับแผน ประกอบด้วย

  - สร้างพันธมิตรทางการค้าที่ใช้ฐานลูกค้าเดียวกัน โดยนโยบายแบบผลประโยชน์ร่วมของทุกฝ่าย
  (WinWin)

- ทำการขยายกำลังผลิตเครื่องใช้แล้ว

  - เน้นการเพิ่มสัดส่วนการขายและให้เช่าเครื่อง เพื่อเป็นผู้นำในตลาดองค์กรเอกชน
  ขนาดกลางถึงขนาดใหญ่ รวมถึงหน่วยงานภาครัฐและรัฐวิสาหกิจ
  โดยการโฆษณาและประชาสัมพันธ์ให้เข้าถึงกลุ่มผู้บริหารขององค์กร

  - มุ่งส่งเสริมการตลาดสินค้าเครื่องถ่ายเอกสารดิจิตอลมัลติฟังก์ชั่น
  ซึ่งมีแนวโน้มจะขยายตัวได้มากโดยสร้างการยอมรับในประสิทธิภาพของการบริการโดยการพัฒนาคุณภาพ
  ความรู้ ความสามารถในการบำรุงรักษาและความสุภาพเรียบร้อยของช่างบริการ
  เพื่อสร้างความพึงพอใจสูงสุดให้กับลูกค้านำไปสู่การแนะนำบอกต่อ
  เพื่อเป็นการช่วยสร้างฐานลูกค้าใหม่ให้กับบริษัท

  - จัดให้มีอุปกรณ์เครื่องมือให้บริการที่ทันสมัยได้มาตรฐาน และระบบบริหารข้อมูลลูกค้า
  ที่มีประสิทธิภาพ
  เพื่อให้สามารถตรวจสอบปัญหาของลูกค้าได้อย่างถูกต้องแม่นยำและให้บริการได้อย่างรวดเร็ว

  - จัดระบบทดสอบคุณภาพสินค้าก่อนวางตลาด
  รวมทั้งมีการตรวจสอบคุณภาพอีกครั้งก่อนส่งมอบและติดตั้งให้ลูกค้าเพื่อให้สินค้าได้มาตรฐานสมบูรณ์และสร้างความมั่นใจได้สูงสุด

  - เน้นการประชาสัมพันธ์จัดระบบCall Center
  เพื่อให้การบริการหลังการขายมีประสิทธิภาพสูงขึ้น

  - บริษัทมีช่องทางการจัดจำหน่ายผ่านทางระบบเครือข่ายของบริษัท โดยมีทั้งการขายตรง
  และผ่านผู้แทนจำหน่าย (Dealer)
  ทำให้บริษัทสามารถขายสินค้าและให้บริการครอบคลุมทั่วประเทศ

  - บริษัทได้จัดให้มีหน่วยงานบริการลูกค้า (Customer Call Center)
  โดยใช้ระบบฐานข้อมูลลูกค้าที่รวบรวม และจัดเก็บในระบบซอฟต์แวร์ที่ทันสมัย
  พร้อมทั้งพัฒนาทีมงานฝ่ายช่างในศูนย์บริการและสาขาทั่วประเทศให้มีความชำนาญในการดูแลบำรุงรักษาและให้บริการได้อย่างรวดเร็ว
  เพื่อความสะดวกและความพึงพอใจสูงสุด

 การหาผลิตภัณฑ์เพื่อจำหน่าย

บริษัทได้รับการแต่งตั้งจาก Konica Corporation Co., Ltd. (Konica)
ให้เป็นผู้จัดจำหน่ายเครื่อง

ถ่ายเอกสาร รวมทั้งอุปกรณ์ควบ อะไหล่ และวัสดุสิ้นเปลืองภายใต้เครื่องหมายการค้าของ Konica
แต่เพียงผู้เดียวในประเทศไทย มากว่า 20 ปี โดยที่ผ่านมา
บริษัทได้มีการทำสัญญาการเป็นตัวแทนจำหน่ายกับทาง Konica
ซึ่งลักษณะของสัญญาจะเป็นเหมือนสัญญาตัวแทนจำหน่ายโดยทั่วไปคือมีอายุเฉลี่ยประมาณ 2 ปี
และด้วยความสัมพันธ์อันดีกับ Konica บริษัทได้มีการต่อสัญญาเรื่อยมาเป็นระยะเวลากว่า 20 ปี
โดยล่าสุด Konica Corporation Co., Ltd. และ Minolta Co., Ltd.
ซึ่งเป็นผู้ผลิตเครื่องถ่ายเอกสารในประเทศญี่ปุ่นได้ควบรวมกันและจดทะเบียนใหม่ภายใต้ชื่อ Konica
Minolta Business Technologies Inc. (KMBT) ในเดือนเมษายน 2547
หลังจากการควบรวม ในเดือนตุลาคม 2548 บริษัทได้บรรลุข้อตกลงกับ KMBT
โดยได้รับการแต่งตั้งเป็นผู้จัดจำหน่าย (Distributor) ผลิตภัณฑ์ของ KMBT
แต่ผู้เดียวในประเทศไทย ซึ่งรวมถึงเครื่องถ่ายเอกสาร ยี่ห้อโคนิก้า มินอลต้า อุปกรณ์ควบ อะไหล่
และวัสดุสิ้นเปลือง โดยการเข้าทำสัญญาดังกล่าวบริษัทมิได้มีการเสียค่าธรรมเนียมใดๆ
ทั้งนี้สัญญาดังกล่าวมีระยะเวลา 2 ปี 6 เดือน (ตั้งแต่วันที่ 1 ตุลาคม 2548 สิ้นสุดวันที่ 31 มีนาคม
2551) โดยมีลักษณะเหมือนกับสัญญาผู้จัดจำหน่ายสินค้าโดยทั่วไปและที่ทำกับ Konica
ในอดีตที่จะมีอายุของสัญญาไม่ยาวนักแต่
โดยธรรมเนียมของบริษัทญี่ปุ่นจะมีการต่อสัญญาเมื่อสัญญาหมดอายุ ทั้งนี้ ด้วยความสัมพันธ์อันดีกับทาง
KMBT และที่ผ่านมาบริษัทสามารถปฏิบัติตามข้อสัญญาได้ทุกประการ อีกทั้ง
ธุรกิจการให้บริการด้านเครื่องถ่ายเอกสาร ไม่ได้เพียงครอบคลุมการขายและให้เช่าสินค้าเท่านั้น
แต่ยังครอบคลุมถึงการบริการเพื่อรักษาและขยายฐานลูกค้า ซึ่งต้องอาศัยความชำนาญ
ความเข้าใจอย่างดีในธุรกิจ และประสบการณ์เป็นพิเศษ
ซึ่งบริษัทได้สั่งสมประสบการณ์ในธุรกิจนี้มานานกว่า 20 ปี
มีความพร้อมและความชำนาญสูงในการให้บริการข้างต้น
บริษัทจึงมั่นใจว่าบริษัทจะได้รับการต่อสัญญาต่อๆ ไปกับ KMBT ในอนาคต